Nafarroako Parlamentuko Mahaiak, 2021eko otsailaren 22an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko mozioa, zeinaren bidez Nafarroako Gobernua premiatzen baita Zarrakaztelun osasun etxe berria eraiki dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko otsailaren 22an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Cristina Ibarrola Guillén andreak, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatzeko. Mozioaren bidez, Nafarroako Gobernua premiatzen da, Zarrakaztelun osasun etxe berria eraiki dezan.

2020ko otsailaren 27an, Nafarroako urte horretarako Aurrekontu Orokorrak onesteko eztabaidan, publikoki iragarri zen Osasun Departamentuan 2020rako aurreikusitako inbertsioen arloan aurreikusitako jarduketen artean osasun etxe berri bat eginen zela Zarrakaztelun.

Baina 2020. urte osoan ez da inolako ekintzarik egin, nahiz eta osasun etxe hori, orain dela hainbat hamarkada egina, txiki gelditu den Zarrakazteluko osasun eskualde oinarrizkoko populazioari kalitatezko erantzuna emateko.

Eraikinean ez dago arreta komunitariorako eta talde-osasunari buruzko hezkuntzarako aretorik, talde-fisioterapia egiteko gimnasiorik, kirurgia txikia egitekorik edo ekografiak baldintza onenetan egitekorik.

Halaber, COVIDerako edo kutsatzeko arriskua duten beste larrialdietarako zirkuitu bikoitza edukitzeko aukera beharrezkoa da, bai eta eskualde oinarrizko osoko estualdi eta larrialdiei arreta emateko eremuak egokitzea ere.

Saiatu behar da osasun etxe berriak efizientzia energetikoa izan dezan. Hori dela-eta, ondoko erabaki proposamena aurkeztu dugu:

Nafarroako Parlamentuak Nafarroako Gobernua premiatzen du 2021. urtean zehar bete ditzan Zarrakazteluko osasun etxe berria eraikitzeko proiektua prestatzeko eta esleitzeko lanak, bai eta eraikuntzako obrak esleitzea eta hastea ere.

Iruñean, 2021eko otsailaren 15ean

Foru parlamentaria: Cristina Ibarrola Guillén